pambegtinira ingsun tampa kanthi gumbira. Kepiye kawitane sira kabur iki?”Raden Untara lan Raden Wratsangka banjur nyaritakake bab anggone diutus dening ingkang rama mbebolehi keng raka Setta.“Lahh yen mangkono becik sira kondur wae menyang Wiratha!”“Dhuh Kaka Prabu Kresna Dwipayana, kawula ajrih kaliyan Kanjeng Rama.”“Yayi Untara lan Wratsangka yagene sira ajrih marang ramanira?”“Kasinggihan Kaka Prabu, awit bilih wangsul kedah sareng kaliyan Kangmas Raden Setta. Pramila kula boten wantun wangsul.”Mireng ature keng rayi Raden Untara lan Wratsangka ngono mau Prabu Kresna Dwipayana rumangsa welas penggalihe. Mulane Prabu Kresna Dwipayana banjur paring pitulungan marang keng rayi kekalih. Sang Prabu banjur muja wit gedhang emas disidhikara dadi blegere wujud Raden Setta. Raden Untara lan Wratsangka nuli bali.Sawise nyidhikara uwit gedhang emas diwujudake Raden Setta, Prabu Kresna Dwipayana lan para panakawan terus tindak mangulon tumuju marang praja Pancalaretna, daya-daya enggal bisa aweh bebantu karuwetane Sang Prabu Dewakusuma. Dene Raden Untara krasa gumbira penggalihe awit bisa bali mulih menyang praja Wiratha kanthi mboyong Raden Setta. Mula lampahe gegancangan wae supaya enggal tekan ngomah.Kang ana ing praja Wiratha Sang Prabu Matswapati